text: Det var Ramboline der var på besøg
  28 september 2014 kl. 08.10
  Elefanten, der lørdag var på udflugt i en have i Vojens, er tilbage i sit cirkus. I dag kommer domptøren og reparerer hegnet.
  Her dagen efter Rambolines uventede besøg i Karsten Bindesbøls have i Vojens er der kun et stort hul hækken tilbage.
  Da cirkuselefanten havde fri fra gårsdagens forestilling, benyttede Ramboline lejligheden til at besøge den nærmeste have og spise lidt grønt.
  Karsten Bindesbøl fortæller i dag til TV SYD, at det var noget af en overraskelse at se elefanten gå rundt i haven. Men den opførte sig stille og roligt og var mest interesseret i at få sig en god frokost.
  Ramboline optræder til dagligt i Cirkus Dannebrog og var ude for at blive luftet, da den så sit snit til at liste ind i haven. Ramboline var dog bundet fast med en kæde, så den havde ikke helt frit spil.
  Der gik dog ikke længe før domptøren opdagede, at Ramboline var væk og han kom straks og fik elefanten med hjem.
  Samtidig har domptøren lovet, at han kommer og ordner det ødelagte hegn i Karsten Bindesbøls have.
  